Manfaatkan ICT laksana tugas
VALENTINE NGUMBANG SIMANGGANG: Wakil rakyat Gabungan Parti Sarawak (GPS) merasa terkesan akibat penularan pandemik COVID-19 dan Menteri Muda Kesejahteraan Komuniti, Datuk Francis
Harden Hollis juga turut tidak terkecuali daripada menerima kesan tersebut
sekarang. Ini kerana penularan pandemik berkenaan telah menjejaskan
usaha beliau termasuk para pemimpin GPS yang lain untuk menunaikan
tanggungjawab berpandukan konsep turun padang berjumpa rakyat selama ini. “COVID-19 telah mewujudkan perbezaan yang amat
ketara ketika sebelum dan selepas merebaknya pandemik itu sehingga ia
membataskan pergerakan para pemimpin GPS untuk bertemu rakyat di dalam negeri
ini. “Namun kini mujurlah sudah ada Teknologi Komunikasi
dan Maklumat (ICT). Ia secara tidak langsung telah membolehkan saya dan para
pemimpin GPS yang lain untuk terus proaktif memberi perkhidmatan terhadap
rakyat di negeri ini dari masa ke semasa,”katanya. Menerusi teknologi tersebut, Harden bersama rakan menteri
dan pegawai kerajaan telah dapat menghadiri mesyuarat alam maya menerusi sidang
video bagi mengupas pelbagai isu dan jalan penyelesaian mengenai masalah
berkaitan COVID-19. “Jika ketiadaan teknologi tersebut maka mungkin
sukar buat saya untuk meneruskan khidmat sebagai menteri muda dan Ahli Dewan
Undangan Negeri (ADUN) Simanggang untuk rakyat di kawasan sini. “Dengan kata lain, kemajuan pesat ICT dan lain-lain
teknologi berkaitan telah banyak membantu kami untuk memperkasakan tahap sistem
penyampaian bagi mengatasi penularan pandemik COVID-19 dalam negeri ini,”
kata beliau. Harden berkata akan terus memanfaatkan kemudahan seperti
teknologi ini untuk menghadiri mesyuarat alam maya berkaitan kesejahteraan
rakyat jika tidak mempunyai tugasan di lapangan kelak. “Bagaimanapun bertemu dengan rakyat adalah keutamaan
saya. Jika ada kesempatan saya akan turun padang bertemu rakyat untuk menghulur
bantuan kepada mereka yang terkesan akibat penguatkuasaan Perintah Kawalan
Pergerakan (PKP) di kawasan ini,” katanya. Beliau juga menasihat rakyat dalam DUN Simanggang untuk
terus cekal mengharungi penguatkuasaan PKP dalam membantu kerajaan mengawal
penularan COVID-19 di dalam negeri ini. Terdahulu Harden pada Isnin lepas telah menghadiri
mesyuarat alam maya berkaitan Kajian Impak COVID-19 Terhadap Kesejahteraan Sosio-ekonomi
Penduduk Sarawak dari kediamannya di Kuching. 
See author's posts
